*Anexa Nr. 10*

*la schemă*

**CONTRACT DE FINANȚARE**

**Nr. ............... din ..............**

În conformitate cu prevederile Ordonanței de urgență a Guvernului nr. 59/2023 privindstabilirea unor măsuri la nivelul administrației publice centrale, a articolului 251, lit. i) din Legea nr. 346/2004 privind stimularea înființării și dezvoltării întreprinderilor mici și mijlocii, cu modificările și completările ulterioare și a Ordonanței de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare, se încheie prezentul contract de finanțare între:

Ministerul Economiei, Antreprenoriatului și Turismului, denumit în continuare MEAT, prin Agenția Teritorială pentru Întreprinderi Mici și Mijlocii și Turism....., denumită în continuare ATIMMT, cu sediul în .........., județul ........................, strada ........................ nr......, telefon ............., fax ..........., e-mail: ........................, reprezentată prin ordonator terțiar de credite, ............................., în calitate de Furnizor,

și

.........................................., cu sediul în ................................, telefon ............, înregistrată cu nr. ........ la oficiul registrului comerțului, cod fiscal nr. .............., reprezentată legal prin ....................., având funcția de ......................, în calitate de Beneficiar.

**Precizări prealabile**

În prezentul Contract de Finanțare, cu excepția situațiilor când contextul cere altfel sau a unei prevederi contrare, calculul termenelor se face conform Codului de Procedură Civilă.

**I. Obiectul și valoarea contractului**

**ART. 1**

Obiectul contractului îl reprezintă acordarea ajutorului de minimis sub formă de grant pentru investiții, în baza documentației depuse și a cererii de rambursare, prin Schema de ajutor de minimis pentru operatorii economici în vederea modernizării și dezvoltării stațiunilor balneare și balneoclimatice aprobată prin Ordinul ministrului economiei, antreprenoriatului și turismului nr. 181/2023, denumită în continuare Schema de minimis, implementată de către MEAT, prin intermediul ATIMMT.

**ART. 2**

Prin prezenta măsură, beneficiarul eligibil primește un grant pentru investiții în valoare de maximum 50% din valoarea totală a cheltuielilor eligibile efectuate, exclusiv TVA, dar nu mai mult de 200.000 euro. Valoarea este aprobată în urma verificării administrative și de eligibilitate realizate de ATIMMT, în termenii și în condițiile stipulate în prezentul contract și în procedura Schemei de minimis.

Granturile pentru investiții nu includ cofinanțarea proprie a beneficiarilor stabilită ca diferența între valoarea totală a proiectului și valoarea grantului de finanțare.

**ART. 3**

(1)Valoarea acordului de finanțare este de......................... lei, exclusiv TVA, reprezentând ..............% din valoarea cheltuielilor eligibile aprobate prin Decizie privind acceptarea la finanțare,anexă la prezentul contract.

(2)În situația în care valoarea cheltuielilor eligibile solicitate la cererea de rambursare este mai mare decât ce s-a aprobat prin notificarea anexată prezentului contract, atunci valoarea ajutorului de minimis acordată este cea stabilită în prezentul contract.

(3)În situația în care valoarea cheltuielilor eligibile solicitate la cererea de rambursare este mai mică decât ce s-a aprobat prin Decizie privind acceptarea la finanțare, anexată prezentului contract, atunci valoarea ajutorului de minimis este de maximum 50% din valoarea cheltuielilor eligibile aferente proiectului, exclusiv TVA, cu încadrarea în regulile de acordare a ajutorului de minimis.

(4) Cursul de schimb utilizat în implementarea schemei de minimis este cursul Băncii Naționale a României valabil la data lansării apelului de proiecte, comunicat pe site-ul instituției la data respectivă.

**II. Durata contractului**

**ART. 4**

Prezentul contract intră în vigoare la data semnării lui de către ultima parte.

Contractul se desfășoară pe parcursul a două perioade:

* o perioadă de implementare de maximum 18 luni, calculată din momentul intrării în vigoare a contractului de finanțare și până la transmiterea cererii de rambursare (Anexa nr. 11 la schemă), însoțită de documentele justificative specificate în aceasta și de raportul de progres prevăzut în anexa nr. 12 la schemă.
* o perioadă de monitorizare de 2 ani, de la finalizarea perioadei de implementare (depunerea cererii de rambursare).

Cele două perioade de implementare și monitorizare alcătuiesc împreună termenul contractual în care se desfășoară prezentul contract, conform procedurii de implementare.

**ART. 5**

Termenul-limită pentru efectuarea cheltuielilor, a plăților prevăzute în procedura programului și de depunere a cererii de rambursare și a documentației de decont și a raportului de progres pentru toate acțiunile este de...............................

**III. Modalitățile de plată**

**ART. 6**

Beneficiarul programului va deschide cont la unitatea Trezoreriei Statului în a cărei rază teritorială își are sediul sau la care este luat în evidență fiscală. Sumele reprezentând grantul vor fi transferate prin ordonanțare individuală în contul beneficiarului în urma primirii Cererii de rambursare și a certificării cheltuielilor de către ATIMMT.

**ART. 7**

Cheltuielile efectuate, inclusiv facturile emise înaintea intrării în vigoare a contractului de finanțare, nu sunt eligibile. Plățile efectuate înaintea intrării în vigoare a prezentului contract nu sunt eligibile.

**IV. Drepturi și obligații**

**ART. 8**

(1) Furnizorul Schemei de minimis:

a) va asigura finanțarea proiectului în condițiile contractului și în limita fondurilor aprobate pentru schemă, cuprinse în bugetul MEAT;

b) va monitoriza îndeplinirea condițiilor prevăzute în prezentul contract, în procedura de implementare, pe o perioadă de 2 ani începând cu data acordării ajutorului de minimis.

c) va recupera ajutorul de minimis, inclusiv dobânda aferentă, datorată de la data plății până la data rambursării integrale a creanței comunicate, în situația constatării nerespectării prezentului contract și a prevederilor din procedura de implementare a Schemei de minimis;

(2) reprezentanții ATIMMT, au dreptul să verifice anunțat/inopinat, on-line sau la sediul operatorilor economici, veridicitatea și conformitatea declarațiilor, acțiunilor asumate și cheltuielilor realizate în baza acestui contract.

**ART. 9**

Beneficiarul:

a) este obligat să asigure implementarea proiectului și să solicite decontarea cheltuielilor în conformitate cu legislația Schemei de minimis. Beneficiarul va fi singurul răspunzător în fața Furnizorului pentru implementarea proiectului său.

b) este obligat să mențină activitatea/activitățile pentru care a primit accept la finanțare, obiectele/ bunurile, fie ele mobile sau imobile, finanțate în cadrul prezentului contract, să le folosească conform scopului destinat, să nu le vândă, închirieze (cu excepția activităților de închiriere), înstrăineze sub orice formă prevăzută de legislația în vigoare sau să instituie asupra lor o forma de garanție reală, oricând pe perioada de valabilitate a prezentului contract (cel puțin 2 ani începând cu anul următor acordării ajutorului de stat).

c) să mențină pe toată perioada contractuală, un număr mediu anual de angajați cel puțin egal cu numărul de angajați de la data depunerii cererii de finanțare, așa cum este prevăzut la art. 8, lit. i) din schema de minimis.

d) să obțină, în perioada contractuală, certificatul de clasificare/autorizația de funcționare pentru structurile de primire turistică cu funcțiuni de cazare, alimentație publică, respectiv tratament balnear, supuse lucrărilor de extindere.

e) să pună la dispoziția MEAT/ATIMMT toate documentele solicitate care dovedesc eligibilitatea, veridicitatea declarațiilor făcute și, în general, respectarea legislației Schemei de minimis. Furnizorul Schemei de minimis poate cere oricând informații și documente suplimentare (clarificări) ce trebuie furnizate în cel mult 5 zile lucrătoare de la solicitarea acestora;

f) să pună la dispoziția MEAT/ATIMMT, în formatul și în termenul solicitat de acesta, toate datele și informațiile necesare în vederea îndeplinirii procedurilor de raportare și monitorizare ce cad în sarcina Furnizorului;

g) să păstreze toate documentele aferente ajutorului de minimis primit timp de minim 10 ani de la data acordării ultimei alocări specifice. Această evidență trebuie să conțină informațiile necesare pentru a demonstra respectarea tuturor condițiilor impuse prin actul de acordare, cum sunt: datele de identificare a beneficiarului, durata, cheltuielile eligibile, valoarea, momentul și modalitatea acordării ajutorului, originea acestuia, metoda de calcul al ajutoarelor acordate.

h) să răspundă, în termenul stabilit de Consiliul Concurenței, la orice solicitare de informații privind ajutoarele de minimis primite. Termenul stabilit de Consiliul Concurenței nu poate fi mai mic de 5 zile lucrătoare;

i) să permită controlul la fața locului Furnizorului de ajutor de minimis și organelor de control abilitate;

j) să deschidă cont la unitatea Trezoreriei Statului în a cărei rază teritorială își are sediul sau la care este luat în evidență fiscală.

k) să asigure în favoarea ATIMMT activele corporale achiziționate prin Program împotriva tuturor riscurilor, pe toată perioada de valabilitate a acordului de finanțare și să cesioneze toate drepturile pe care le va dobândi în temeiul asigurării către ATIMMT. Această asigurare poate fi făcută și anual, cu obligativitatea trimiterii către ATIMMT, anual, a unei copii după aceasta la momentul reînnoirii.

**V. Răspunderea contractuală**

**ART. 10**

Furnizorul nu răspunde, în nicio situație și pentru niciun motiv, pentru pagubele sau prejudiciile suferite și/sau prejudiciate de bunurile achiziționate în cadrul programului pe tot parcursul derulării contractului și nici nu poate accepta vreo pretenție de compensare sau cerere de plată legate de aceste situații.

**ART. 11**

În cazul în care prin bugetul Schemei de minimis nu se acoperă sumele necesare finanțării proiectului, Furnizorul Schemei de minimis este exonerat de orice răspundere.

**ART. 12**

Furnizorul Schemei este exonerat de orice răspundere asociată oricărei pretenții sau acțiuni cauzate de încălcarea regulilor, reglementărilor sau legislației de către beneficiar, angajații acestuia, ori de persoanele care răspund de acești angajați, precum și ca urmare a încălcării drepturilor aparținând terțelor părți.

**ART. 13**

În cazul în care, în urma controalelor efectuate de reprezentanții MEAT/ATIMMT sau la sesizarea organelor de control abilitate ale statului, se constată că beneficiarul nu îndeplinește condițiile de eligibilitate prevăzute în procedura de implementare a Schemei de minimis, a făcut declarații incomplete și/sau neconforme cu realitatea pentru a obține ajutorul de minimis, a schimbat destinația grantului, nu a respectat obligațiile prevăzute la art. 9, lit. a)-d) și k) din prezentul contract de finanțare, acesta are obligația de a rambursa integral sumele primite, cu dobânda aferentă, datorată de la data plății până la data recuperării, calculate conform legislației în vigoare.

**ART. 14**

În cazul în care nu s-a supus obligației de organizare a evidenței specifice privind ajutoarele de minimis primite, conform art. 9 lit. g), nu transmite în termenul stabilit informațiile solicitate de către Consiliul Concurenței, conform art. 9 lit h), și de către furnizorul de ajutor de minimis, conform art. 9 lit. e) și f), sau nu permite controlul furnizorului de ajutor de minimis și organelor de control abilitate, conform art. 9 lit. i), beneficiarul este sancționat cu amendă conform art. 45 alin. (1) lit. a) - c) din *OUG nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare*.

**ART. 15**

Beneficiarul își asumă responsabilitatea în fața terțelor părți, inclusiv răspunderea pentru fapte sau prejudicii de orice fel cauzate de acesta în limita derulării contractului. Contractul angajează răspunderea solidară a beneficiarului și succesorilor săi pe de o parte, iar pe de altă parte, a Furnizorului Schemei de minimis și succesorilor acestuia. Beneficiarul va fi singurul răspunzător în fața autorității finanțatoare pentru declarațiile făcute și pentru celelalte documente încărcate.

**VI. Conflict de interese**

**ART. 16**

Beneficiarul se angajează să ia toate măsurile necesare pentru a evita conflictele de interese și va informa imediat Furnizorul Schemei de minimis despre orice situație care cauzează sau ar putea cauza un asemenea conflict. MEAT/ATIMMT poate refuza plata grantului în situația identificării unor legături de rudenie până la gradul II inclusiv și afini până la gradul II inclusiv (inclusiv soț-soție) între structurile acționariatului beneficiarului și furnizorii acestuia.

Beneficiarul va depune la cererea de rambursare o declarație în acest sens, atașată dosarului de decont, conform legislației în vigoare privind conflictul de interese.

**VII. Clauza de confidențialitate**

**ART. 17**

În înțelesul prezentului contract, informații confidențiale sau secrete includ datele referitoare la informațiile prevăzute în situațiile financiare ale beneficiarului, așa cum sunt ele prezentate în documentele depuse.

**ART. 18**

Părțile se obligă să nu dezvăluie pe durata contractului și să nu utilizeze vreo informație confidențială sau secretă obținută pe parcursul contractului în legătură cu cealaltă parte.

**ART. 19**

Părțile convin că termenele și clauzele prezentului contract sunt confidențiale, fiecare dintre părți obligându-se să nu transmită terților documente, date sau informații rezultate din derularea acestuia, cu excepția cazului în care informațiile sunt furnizate organelor abilitate ale statului în exercitarea atribuțiilor ce le revin.

**VIII. Publicarea datelor**

**ART. 20**

Beneficiarul este de acord ca următoarele date să fie publicate de către Furnizorul Schemei de minimis, în orice formă și mediu, incluzând internetul: numele beneficiarului, valoarea totală a finanțării nerambursabile, activitatea/activitățile pentru care a aplicat, acțiunile finanțate, locația geografică a proiectului (localitatea și județul).

**IX. Modificarea contractului**

**ART. 21**

Orice modificare a prezentului contract se face prin act adițional, semnat de ambele părți, care face parte integrantă din contract.

**ART. 22**

Valoarea totală a contractului poate fi modificată de către Furnizorul Schemei de minimis, dar numai în sensul diminuării, în cazul constatării nerespectării de către beneficiar a clauzelor contractului sau în cazul solicitării exprese a beneficiarului.

**X. Încetarea contractului**

**ART. 23**

Contractul încetează de drept la termenul prevăzut în art. 4.

**ART. 24**

Contractul poate înceta prin reziliere la inițiativa Furnizorului Schemei de minimis, fără acordarea niciunui preaviz, fără a plăti niciun fel de compensație și fără nicio altă formalitate, atunci când beneficiarul:

a) nu își îndeplinește oricare dintre obligațiile asumate prin Contract sau în legislația Schemei de minimis.

b) ajunge în situația de închidere operațională, faliment, reorganizare judiciară, dizolvare sau insolvență ori se radiază din Oficiul Național al Registrului Comerțului la solicitarea profesionistului. În această situație, beneficiarul este obligat să înștiințeze ATIMMT, în termen de maxim 5 zile calendaristice din momentul apariției situațiilor inserate.

c) a făcut declarații false sau incomplete pentru a obține finanțarea prevăzută în contract sau furnizează rapoarte ce nu reprezintă realitatea;

d) comite nereguli de ordin financiar sau acte de corupție în legătură cu proiectul, stabilite printr-o hotărâre judecătorească definitivă.

e) nu menține pe toată perioada contractuală, cel puțin numărul mediu anual de angajați, de la data depunerii cererii de finanțare.

f) nu creează și/sau nu menține activitatea pentru care a primit accept la finanțare, obiectele/ bunurile, fie ele mobile sau imobile, finanțate în cadrul prezentului contract, nu se încadrează în categoria cheltuielilor eligibile, nu sunt folosite conform scopului destinat, precum și în cazul în care acestea sunt vândute, închiriate (cu excepția activităților de închiriere), înstrăinate sub orice formă prevăzută de legislația în vigoare sau instituie asupra lor o forma de garanție reală, oricând pe perioada de valabilitate a prezentului contract, așa cum este stabilită la cap. II art. 4.

g) nu obține, în perioada contractuală, certificatul de clasificare/autorizația de funcționare pentru structurile de primire turistică cu funcțiuni de cazare, alimentație publică, respectiv tratament balnear, supuse lucrărilor de extindere.

**ART. 25**

Rezilierea contractului din motivele precizate la art. 24 conduce la excluderea beneficiarului de la posibilitatea de a beneficia de sprijin financiar de la bugetul de stat/fonduri externe nerambursabile în cadrul oricărui Program administrat de MEAT, pe o perioadă de 3 ani de la data constatării neîndeplinirii condițiilor care au condus la încetarea contractului și la restituirea de către beneficiar în întregime a sumelor de care a beneficiat, cu dobânzile datorate de la data plății până la data recuperării sau a rambursării.

**XI. Cesiune**

**ART.26**

Beneficiarul nu poate ceda sau transfera prezentul contract sau oricare dintre creanțele sau obligațiile rezultând din acesta în favoarea sau în sarcina unei terțe părți.

**XII. Rezolvarea și soluționarea litigiilor**

**ART. 27**

Prezentul contract se supune legislației românești.

**ART. 28**

Eventualele litigii ivite în legătură cu prezentul contract vor fi soluționate pe cale amiabilă.

În cazul în care acest lucru nu este posibil, litigiul va fi adus spre soluționare instanței judecătorești competente.

**XIII. Forța majoră**

**ART. 29**

Forța majoră exonerează părțile de răspundere în cazul imposibilității derulării contractului, executării necorespunzătoare sau cu întârziere a obligațiilor asumate prin prezentul contract.

**ART. 30**

Prin forță majoră se înțelege un eveniment independent de voința părților, imprevizibil ori insurmontabil, apărut după încheierea contractului, care împiedică părțile să își execute obligațiile asumate.

**ART. 31**

Îndeplinirea contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

**ART. 32**

Partea care invocă forță majoră este obligată să notifice celeilalte părți în termen de 5 zile, existența și data de începere a evenimentului sau împrejurările considerate ca forță majoră, fiind obligată să ia toate măsurile posibile pentru limitarea consecințelor produse de un asemenea caz.

**XIV. Dispoziții finale**

**ART. 33**

Prezentul contract reprezintă voința părților și înlătură orice altă înțelegere verbală dintre acestea, anterioară sau ulterioară lui.

**ART. 34**

Prezentul contract se completează cu prevederile Procedurii de implementare a Schemei de ajutor de minimis pentru operatorii economici în vederea modernizării și dezvoltării stațiunilor balneare și balneoclimatice, aprobate prin Ordinul ministrului economiei, antreprenoriatului și turismului nr. 181/2023

Prezentul contract a fost semnat electronic de ambele părți, având aceeași valoare pentru fiecare.

|  |  |
| --- | --- |
| AGENȚIA TERITORIALĂ PENTRU ÎNTREPRINDERI MICI ȘI MIJLOCII ȘI TURISM ............... | Beneficiar,  ......................................................... |
| Ordonator terțiar de credite  .................................  (semnătura) | Reprezentant legal/funcția,  .............................................  (semnătura) |
| Control financiar preventiv propriu,  ..................................................  (semnătura) |  |
| Compartiment economic, juridic  resurse umane și administrativ,  .................................................  (semnătura) |  |