*ANEXĂ*

**SCHEMA DE AJUTOR *DE MINIMIS***

**pentru operatorii economici în vederea modernizării şi dezvoltării** **stațiunilor balneare și balneoclimatice**

CAPITOLUL I

**Dispoziții generale**

Art. 1. - Prezenta procedură instituie o schemă de ajutor de minimis denumită *„*Schema de ajutor *de minimis* pentru operatorii economici în vederea modernizării şi dezvoltării stațiunilor balneare și balneoclimatice”.

Art. 2. - Începând cu 1 ianuarie 2024, acordarea ajutoarelor de minimis în cadrul acestei Scheme se va face numai cu respectarea criteriilor privind ajutorul de minimis stipulate de Regulamentul (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis.

Art. 3. - (1) Prezenta schemă de ajutor de minimis nu intră sub incidența obligației de notificare către Comisia Europeană în conformitate cu prevederile art. 3 alin. (1) din Regulamentul (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis.

(2) Schema de ajutor *de minimis* se aplică pe întreg teritoriul României, în stațiunile balneare și balneoclimatice atestate în conformitate cu prevederile Hotărârii Guvernului nr. 1.016/2011privind acordarea statutului de stațiune balneară şi balneoclimatică pentru unele localități și areale care dispun de factori naturali de cură, cu modificările și completările ulterioare.

Art. 4. - Schema de ajutor *de minimis* este implementată de către Ministerul Economiei, Antreprenoriatului și Turismului, denumit în continuare MEAT, prin intermediul Direcției generale turism (*DGT*) și al agențiilor teritoriale pentru întreprinderi mici și mijlocii și turism (*ATIMMT*).

CAPITOLUL II

**Baza legală**

Art. 5. - Baza legală în temeiul căreia se instituie prezenta schemă se constituie din următoarele:

a) Hotărârea Guvernului nr. 864/2023 privind organizarea și funcționarea Ministerului Economiei, Antreprenoriatului și Turismului;

b) Hotărârea Guvernului nr. 571/2019 privind aprobarea Strategiei pentru dezvoltarea turismului balnear;

c) art. 251, lit. i) din Legea nr. 346/2004 privind stimularea înființării și dezvoltării întreprinderilor mici și mijlocii, cu modificările și completările ulterioare;

d) art. 7 din Ordonanța de urgenţă a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări şi completări prin Legea nr. 20/2015, cu modificările şi completările ulterioare;

e) Regulamentul (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis..

CAPITOLUL III

**Obiectivul schemei de *minimis***

Art. 6. - Obiectivul schemei de ajutor *de minimis* îl constituie stimularea operatorilor economici din stațiunile balneare și balneoclimatice pentru a realiza investiții în infrastructura turistică, balneară, culturală, sportivă și de agrement, în vederea diversificării ofertei și creșterii calității serviciilor turistice și conexe din aceste destinații, precum și pentru acoperirea cheltuielilor aferente formării profesionale a personalului angajat în domeniul HORECA.

CAPITOLUL IV

**Definiții**

Art. 7. - În scopul prezentei scheme se aplică următoarele definiții:

a) *furnizor de ajutor de minimis* – MEAT, prin intermediul DGT și al ATIMMT;

b) *beneficiar* - orice întreprindere căreia i se acordă un ajutor de minimis, care respectă condițiile de eligibilitate de la art. 8 și 9;

c) *ajutor de minimis* - ajutor limitat conform normelor Uniunii Europene la un nivel care nu distorsionează concurența și/sau comerțul cu statele membre;

d) *data acordării ajutorului* - data la care se semnează actul administrativ între furnizor și beneficiarii finali;

e) *întreprindere* - orice entitate care desfăşoară o activitate economică (oferă servicii, bunuri sau lucrări pe o piaţă);

f) *întreprinderi mici şi mijlocii (IMM)* - întreprinderile care îndeplinesc criteriile prevăzute în Anexa I la Regulamentul (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, publicat Jurnalul Oficial al UE seria L nr. 187/1/26.06.2014;

g) *întreprindere unică* - toate întreprinderile între care există cel puțin una dintre relațiile următoare: (i) o întreprindere deține majoritatea drepturilor de vot ale acționarilor sau ale asociaților unei alte întreprinderi; (ii) o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi; (iii) o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia; (iv) o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective. Întreprinderile care întrețin, prin intermediul uneia sau mai multor întreprinderi, relațiile la care se face referire la pct. (i) - (iv) sunt considerate întreprinderi unice;

h) *domeniu de activitate* – activitatea autorizată/activitățile autorizate, desfășurată/desfășurate de beneficiar, corespunzător clasificării activităților din economia națională (codului CAEN Rev 2), relevantă/relevante pentru scopurile schemei este activitatea/sunt activitățile pentru care se acordă finanțarea;

i) *comercializarea produselor agricole* înseamnă deţinerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piaţă, cu excepţia primei vânzări de către un producător primar către revânzători sau prelucrători și a oricărei alte activităţi de pregătire a produsului pentru această primă vânzare; o vânzare efectuată de către un producător primar către consumatori finali este considerată comercializare în cazul în care se desfășoară în localuri distincte, rezervate acestei activităţi;

j) *produse agricole* înseamnă produsele enumerate în anexa I la tratat, cu excepția produselor pescărești și de acvacultură care se încadrează în domeniul de aplicare al Regulamentului (UE) nr. 1379/2013 al Parlamentului European și al Consiliului;

k) *prelucrarea produselor agricole* înseamnă orice operaţiune efectuată asupra unui produs agricol care are drept rezultat un produs care este tot un produs agricol, cu excepţia activităţilor desfășurate în exploataţiile agricole, necesare în vederea pregătirii unui produs de origine animală sau vegetală pentru prima vânzare.

l) *producție agricolă primară* înseamnă producția de produse ale solului și ale creșterii animalelor, enumerate în anexa I la tratat, fără a se mai efectua o altă operațiune de modificare a naturii produselor respective;

m) *produse pescărești și de acvacultură* înseamnă produsele definite la articolul 5 literele (a) și (b) din Regulamentul (UE) nr. 1379/2013;

n) *producția primară de produse pescărești și de acvacultură* înseamnă toate operațiunile legate de pescuitul, creșterea sau cultivarea organismelor acvatice, precum și activitățile desfășurate în ferme sau la bord necesare pentru pregătirea unui animal sau a unei plante pentru prima vânzare, inclusiv tranșarea, filetarea sau congelarea, și prima vânzare către revânzători sau prelucrători;

o) *prelucrarea și comercializarea produselor pescărești și de acvacultură* înseamnă toate operațiunile, inclusiv manipularea, tratarea și transformarea, efectuate după momentul debarcării – sau al recoltării, în cazul acvaculturii – care au ca rezultat un produs prelucrat, precum și distribuția acestuia

CAPITOLUL V

**Beneficiari ai ajutorului *de* *minimis***

Art. 8. - Pot beneficia de măsurile de ajutor *de minimis* prevăzute în prezenta schemă operatorii economici care îndeplinesc, cumulativ, următoarele condiții de eligibilitate:

a) sunt întreprinderi înregistrate în baza Legii societăţilor nr. 31/1990, republicată, cu modificările şi completările ulterioare, a Legii nr. 1/2005 privind organizarea şi funcţionarea cooperaţiei, republicată, cu modificările ulterioare, a Legii nr. 219/2015 privind economia socială, cu modificările și completările ulterioare, a Ordonanţei de urgenţă a Guvernului nr. 6/2011 pentru stimularea înfiinţării şi dezvoltării microîntreprinderilor de către întreprinzătorii debutanţi în afaceri, aprobată cu modificări prin Legea nr. 301/2011, cu modificările şi completările ulterioare, a Ordonanţei de urgenţă a Guvernului nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată cu modificări şi completări prin Legea nr. 182/2016, cu modificările și completările ulterioare, și îndeplinesc, la data depunerii cererii de finanțare, criteriile de eligibilitate impuse de legislația în domeniul ajutorelor *de minimis*.

b) sunt înregistrate la Oficiul Național al Registrului Comerţului, au sediul social sau unul dintre punctele de lucru şi desfăşoară activitatea/activitățile pentru care solicită finanțare pe teritoriul localităților și arealor care dispun de factori naturali de cură, prevăzute de Hotărârea de Guvern nr. 1.016/2011, cu modificările şi completările ulterioare;

c) sunt întreprinderi mici și mijlocii, conform definiției de la art. 3 alin. (1) din Legea nr. 346/2004 privind stimularea înființării și dezvoltării întreprinderilor mici și mijlocii (au mai puțin de 250 de angajați și o cifră de afaceri anuală netă care nu depășește echivalentul în lei a 50 de milioane euro sau active totale care nu depășesc echivalentul în lei a 43 de milioane euro);

d) nu au depăşit plafonul de minimis prevăzut la articolul 3, alineatul (2) din Regulamentul (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis(300.000 euro echivalent în lei) pe nicio perioadă de trei ani. Conform Regulamentului, perioada de 3 ani care trebuie luată în considerare ar trebui evaluată în mod continuu. Pentru fiecare nou ajutor de minimis acordat, trebuie luată în considerare valoarea totală a ajutoarelor de minimis acordate în ultimii 3 ani. Plafoanele se aplică indiferent de forma ajutorului de minimis sau de obiectivul urmărit şi indiferent dacă ajutorul este acordat din fonduri de la bugetul de stat sau din fonduri ale Uniunii Europene;

e) nu sunt supuși concordatului preventiv, procedurilor pentru lichidare, insolvență, faliment, dizolvare, reorganizare judiciară, executare silită, închidere operaţională sau suspendare temporară a activităţii;

f) nu au datorii la bugetul general consolidat, nici pentru sediul social și nici pentru toate punctele de lucru, la momentul verificării administrative și de eligibilitate;

g) nu au fost subiectul unei decizii emise de către Comisia Europeană/alt furnizor de ajutor de stat/Consiliul Concurenţei de recuperare a unui ajutor de stat/de minimis sau, în cazul în care au făcut obiectul unei astfel de decizii, aceasta a fost deja executată şi creanţa integral recuperată, cu penalităţi aferente, după caz;

h) au înregistrat profit operațional din activitatea curentă/operațională, respectiv din activitatea de exploatare, în unul din ultimele trei exerciții financiare înainte de depunerea cererii de finanțare pentru obținerea grantului, potrivit situațiilor financiare depuse la Agenția Națională de Administrare Fiscală;

i) mențin pe toată perioada de la notificarea aplicantului și până la finalizarea perioadei contractuale, așa cum este prevăzută la art. 36, activitatea pentru care au primit finanțare și un număr mediu anual de angajați cel puțin egal cu numărul de angajați de la depunerea cererii de finanțare, cu excepția situațiilor în care contractele individuale de muncă sunt încheiate pentru sezonieri sau/și zilieri (Registrul salariaților emis din aplicația Revisal de la Inspecția Muncii, cu maxim 24 de ore înainte de data depunerii cererii de finanțare, asumat de reprezentantul legal);

j) deţin un drept asupra imobilului/terenului, respectiv proprietate, concesiune sau închiriere pe termen lung, valabilă pentru o perioadă de minimum 10 ani de la data depunerii cererii de finanţare, aşa cum reiese din documentele depuse, pentru care poate fi acordat dreptul de execuţie a lucrărilor de construcţii, în conformitate cu legislaţia în vigoare;

k) fac dovada deţinerii surselor de cofinanţare a proiectului, respectiv diferența dintre valoarea totală a proiectului și valoarea grantului de finanțare, sub formă de majorare de capital subscris şi vărsat, împrumut din partea acţionarilor sau a altor întreprinderi asociate, credit bancar. Documentele cu care se face dovada deținerii surselor de cofinanțare sunt: certificat constatator emis de Oficiul Național al Registrului Comerțului, din care să reiasă majorarea capitalului la momentul înscrierii, extras de cont, contract de credit, scrisoare de garanție bancară.

Art. 9. - În funcție de categoria finanțării, se vor aplica și următoarele criterii specifice de eligibilitate:

a) în cazul în care se solicită finanțare pentru extinderea și reabilitarea de structuri de primire turistică cu funcțiuni de alimentație publică și/sau pentru formarea profesională a personalului angajat în cadrul structurii deținute de beneficiar în domeniul HORECA, sunt eligibile întreprinderile care dețin respectiva structură/respectivele structuri de primire turistice cu funcțiuni de alimentație (conform art. 8, lit. j), iar aceasta este clasificată/acestea sunt clasificate de autoritatea publică centrală responsabilă în domeniul turismului. În acest caz, solicitantul trebuie să aibă autorizat, pentru activitatea desfășurată, la punctul de lucru pentru care solicită finanțare, la momentul depunerii cererii de finanțare și cel puțin cu un an înainte, unul dintre următoarele coduri CAEN Rev 2: 5610, 5630;

b) în cazul în care se solicită finanțare pentru extinderea și reabilitarea de structuri de primire turistică cu funcțiuni de cazare turistică și/sau pentru formarea profesională a personalului angajat în cadrul structurii deținute de beneficiar în domeniul HORECA, sunt eligibile întreprinderile care dețin respectiva structură/respectivele structuri de primire turistice cu funcțiuni de cazare turistică (conform art. 8 lit. j), iar aceasta este clasificată/acestea sunt clasificate de autoritatea publică centrală responsabilă în domeniul turismului. În acest caz, solicitantul trebuie să aibă autorizat, pentru activitatea desfășurată, la punctul de lucru pentru care solicită finanțare, la momentul depunerii cererii de finanțare și cel puțin cu un an înainte, unul dintre următoarele coduri CAEN Rev 2: 5510, 5520, 5530, 5590.

c) în cazul în care se solicită finanțare pentru extinderea și reabilitarea de structuri de primire turistică cu funcțiuni de tratament balnear și/sau pentru achiziția de echipamente, mobilier și aparatură medicală specifice tratamentelor balneare, sunt eligibile întreprinderile care dețin respectiva bază/respectivele baze de tratament (conform art. 8 lit. j), iar aceasta este autorizată/acestea sunt autorizate de autoritatea publică centrală responsabilă în domeniul sănătății. În acest caz, solicitantul trebuie să aibă autorizat, pentru activitatea desfășurată, la punctul de lucru pentru care solicită finanțare, la momentul depunerii cererii de finanțare și cel puțin cu un an înainte, unul dintre următoarele coduri CAEN Rev 2: 5510, 8690, 9329.

d) în cazul în care se solicită finanțare pentru extinderea și reabilitarea obiectivelor culturale, solicitantul trebuie să aibă autorizat, pentru activitatea desfășurată, la punctul de lucru pentru care solicită finanțare, la momentul depunerii cererii de finanțare și cel puțin cu un an înainte, unul dintre următoarele coduri CAEN Rev 2: 9001, 9002, 9003, 9004, 9101, 9102, 9103, 9104.

e) în cazul în care se solicită finanțare pentru extinderea și reabilitarea obiectivelor sportive, solicitantul trebuie să aibă autorizat, pentru activitatea desfășurată, la punctul de lucru pentru care solicită finanțare, la momentul depunerii cererii de finanțare și cel puțin cu un an înainte, unul dintre următoarele coduri CAEN Rev 2: 9311, 9312, 9313, 9319.

f) în cazul în care se solicită finanțare pentru extinderea și reabilitarea obiectivelor de agrement, solicitantul trebuie să aibă autorizat, pentru activitatea desfășurată, la punctul de lucru pentru care solicită finanțare, la momentul depunerii cererii de finanțare și cel puțin cu un an înainte, unul dintre următoarele coduri CAEN Rev 2: 7721, 9321, 9329.

Art. 10. - (1) Prezenta schema se aplică ajutoarelor acordate întreprinderilor menționate mai sus, cu excepția:

1. ajutoarelor acordate întreprinderilor care își desfășoară activitatea în domeniul producției primare de produse pescărești și de acvacultură;
2. ajutoarelor acordate întreprinderilor care desfășoară activități de prelucrare și comercializare a produselor pescărești și de acvacultură, în cazul în care cuantumul ajutoarelor este stabilit pe baza prețului sau a cantității de produse achiziționate sau introduse pe piață;
3. ajutoarelor acordate întreprinderilor care își desfășoară activitatea în domeniul producției primare de produse agricole;
4. ajutoarelor acordate întreprinderilor care desfășoară activități de prelucrare și comercializare a produselor agricole, în unul din următoarele cazuri:

(i) atunci când valoarea ajutoarelor este stabilită pe baza prețului sau a cantității de produse de acest tip achiziționate de la producători primari sau introduse pe piață de întreprinderile respective;

(ii) atunci când ajutoarele sunt condiționate de transferarea lor parțială sau integrală către producătorii primari;

1. ajutoarelor destinate activităților legate de export către țări terțe sau către alte state membre, respectiv ajutoarelor direct legate de cantitățile exportate, ajutoarelor destinate înființării și funcționării unei rețele de distribuție sau destinate altor cheltuieli curente legate de activitatea de export;
2. ajutoarelor condiționate de utilizarea preferențială a bunurilor și serviciilor naționale față de bunurile și serviciile importate.

(2) În cazul în care o întreprindere își desfășoară activitatea atât într-unul din sectoarele menționate la alin. (1) literele (a), (b), (c) sau (d), cât și într-unul sau mai multe din celelalte sectoare incluse în domeniul de aplicare al Regulamentului 2023/2831 sau desfășoară alte activități incluse în domeniul de aplicare al acestuia, prezenta schemă se aplică ajutoarelor acordate pentru aceste din urmă sectoare sau activități, cu condiția ca statul membru în cauză să se asigure, prin mijloace corespunzătoare, precum separarea activităților sau distincția între conturi, că activitățile desfășurate în sectoarele excluse din domeniul de aplicare al Regulamentului 2023/2831 nu beneficiază de ajutoare de minimis acordate în conformitate cu prezenta schemă.

Art. 11. - În conformitate cu bugetul estimat pentru intervalul 2024-2027 al Ministerului Economiei, Antreprenoriatului și Turismului, numărul estimat de beneficiari pentru această perioadă este de 60, reprezentând câte 15 pentru fiecare an.

CAPITOLUL VI

**Tipul ajutorului**

Art. 12. - Măsura de sprijin se acordă sub forma unei alocări financiare nerambursabile, reprezentând maximum 50% din valoarea cheltuielilor eligibile, exclusiv TVA, aferente proiectului, în limita a maximum 200.000 euro, echivalent în lei.

Art. 13. - (1) Tipuri de acțiuni eligibile pentru acordarea ajutorului sunt:

a) extinderea și reabilitarea de structuri de primire turistică cu funcțiuni de cazare turistică, alimentație publică și tratament balnear, inclusiv a rețelelor de captare și transport a factorilor naturali de cură (ape minerale terapeutice, nămoluri terapeutice, gaze terapeutice, recunoscute în baza buletinelor de analize fizico-chimice și farmacodinamice, efectuate de către Institutul Național de Recuperare, Medicină Fizică și Balneoclimatologie – INRMFB), pe care respectivele societăți comerciale le dețin;

b) construcția, extinderea și reabilitarea obiectivelor culturale (amfiteatre în aer liber, trasee educative), sportive (terenuri de sport) și de agrement (piscine cu factori naturali de cură, tobogan acvatic, sanie de vară, tir cu arcul, sală de bowling, parc de aventură pentru copii și adulți, centre de echitație, centre închiriere biciclete, trotinete, patinoar, teren minigolf, pistă de carting, tubing de vară/iarnă, parcuri tematice) din stațiunile balneare și balneoclimatice;

c) achiziția de echipamente, mobilier și aparatură medicală specifice tratamentelor balneare;

d) formarea profesională a personalului angajat în cadrul structurii deținute de beneficiar în domeniul HORECA.

(2) Un beneficiar poate aplica pentru una sau mai multe acțiuni eligibile.

Art. 14. - (1) Sunt cheltuieli eligibile pentru tipurile de acțiuni de la art. 13 alin. (1) lit. a) și b):

A. Cheltuieli pentru amenajarea terenului:

A.1. Cheltuieli de sistematizare și amenajare teritorială a terenurilor care includ cheltuielile efectuate la începutul lucrărilor pentru pregătirea amplasamentului şi care constau în demolări, demontări, dezafectări, defrișări, evacuări materiale rezultate, devieri reţele de utilități din amplasament, sistematizări pe verticală, drenaje, epuismente (exclusiv cele aferente realizării lucrărilor pentru investiţia de bază), devieri de cursuri de apă

A.2. Cheltuieli de mediu care includ cheltuielile efectuate pentru lucrări şi acţiuni de protecţia mediului, inclusiv pentru refacerea cadrului natural după terminarea lucrărilor (plantare de copaci, reamenajare spaţii verzi)

B. Cheltuieli cu racordarea la utilităţi - asigurarea utilităţilor necesare obiectivului.

C. Cheltuieli pentru investiţia de bază:

C1. Construcţii şi instalaţii - cuprind cheltuieli aferente realizării construcţiilor - construcții/ extindere/reabilitare a structurilor de primire turistică cu funcțiuni de cazare turistică, alimentație publică și tratament balnear, inclusiv a rețelelor de captare și transport a factorilor naturali de cură, precum și construcția, extinderea și reabilitarea obiectivelor culturale și de agrement, respectiv cheltuielile aferente execuţiei tuturor obiectelor cuprinse în obiectivul de investiţie: clădiri, instalaţii aferente construcţiilor, precum instalaţii electrice, sanitare, instalaţii interioare de alimentare cu gaze naturale, instalaţii de încălzire, ventilare, climatizare, P.S.I., telecomunicaţii şi alte tipuri de instalaţii impuse de destinaţia obiectivului

C.2. Dotări, utilaje, echipamente tehnologice, inclusiv IT&C, tehnologii software şi funcţionale cu și fără montaj necesare funcţionării obiectivului investițional (se decontează doar dacă proiectul include și construcții, extindere și reabilitare de clădiri), în conformitate cu acțiunile eligibile la finanțare:

- Cheltuieli cu achiziționarea de echipamente tehnologice, utilaje, mobilier, echipamente informatice, de natura mijloacelor fixe, conform Hotărârii Guvernului nr. 2.139/2004 pentru aprobarea Catalogului privind clasificarea și duratele normale de funcţionare a mijloacelor fixe, cu modificările ulterioare și care se încadrează în limita valorică aferentă mijloacelor fixe, stabilită prin reglementările legale în vigoare la data depunerii cererii de finanțare;

- Cheltuieli cu achiziţionarea de instalaţii/echipamente specifice în scopul obţinerii unei economii de energie, precum şi sisteme care utilizează surse regenerabile/alternative de energie pentru eficientizarea activităţilor pentru care a solicitat finanţare.

Sunt eligibile cheltuielile din categoria obiectelor de inventar de natura mijloacelor fixe, respectiv au valoarea sub 2.500 de lei, dar durata de utilizare este mai mare de 1 an. În cazul unei imobilizări corporale care la data intrării în patrimoniu are o valoare fiscală mai mică decât limita stabilită prin Hotărârea Guvernului nr. 2.139/2004, cu modificările ulterioare, contribuabilul poate recupera aceste cheltuieli prin deduceri de amortizare, potrivit prevederilor art. 21 din Legea nr. 227/2015 privind Codul Fiscal, cu modificările și completările ulterioare.

D. Organizare de şantier - subcapitolul 5.1.1. Lucrări de construcţii şi instalaţii aferente organizării de şantier din anexa nr. 6 la Hotărârea Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare.

(2) În cazul acțiunilor prevăzute la alin. (1), solicitantul trebuie să depună documente care să ateste că deține unul din următoarele drepturi asupra imobilului/terenului, respectiv proprietate, concesiune sau închiriere pe termen lung, la data depunerii cererii de finanţare, precum şi pe o perioadă de minimum 10 ani de la data depunerii cererii de finanţare.

În plus, conform extrasului de carte funciară, imobilul (teren și/sau clădiri):

* este liber de orice sarcini sau interdicții ce afectează implementarea proiectului;
* imobilul nu are ipotecă instituită asupra sa;
* nu face obiectul unor litigii având ca obiect dreptul invocat de către solicitant pentru realizarea proiectului, aflate în curs de soluționare la instanțele judecătorești;
* nu face obiectul revendicărilor potrivit unor legi speciale în materie sau dreptului comun.

(3) În cazul lucrărilor de extindere a structurilor de primire turistică cu funcțiuni de cazare și alimentație, beneficiarul are obligația să obțină certificatul de clasificare emis de autoritatea publică centrală responsabilă în domeniul turismului în perioada de monitorizare, prevăzută la art. 36. În cazul lucrărilor de extindere a structurilor de primire turistică cu funcțiuni de tratament balnear, beneficiarul are obligația să obțină autorizația de funcționare emisă de autoritatea publică centrală responsabilă în domeniul sănătății în perioada de monitorizare, prevăzută la art. 36.

Art. 15. - Cheltuieli eligibile pentru tipurile de acțiuni de la art. 13 alin. (1) lit. c): achiziția de echipamente, mobilier și aparatură medicală specifice tratamentelor balneare, în conformitate cu acțiunile eligibile la finanțare:

- cheltuieli cu achiziționarea de echipamente, mobilier și aparatură medicală, de natura mijloacelor fixe, conform Hotărârii Guvernului nr. 2.139/2004 pentru aprobarea Catalogului privind clasificarea și duratele normale de funcţionare a mijloacelor fixe, cu modificările ulterioare și care se încadrează în limita valorică aferentă mijloacelor fixe, stabilită prin reglementările legale în vigoare la data depunerii cererii de finanțare;

- cheltuielile din categoria obiectelor de inventar de natura mijloacelor fixe, respectiv au valoarea sub 2.500 lei, dar durata de utilizare este mai mare de 1 an. În cazul unei imobilizări corporale care la data intrării în patrimoniu are o valoare fiscală mai mică decât limita stabilită prin Hotărârea Guvernului nr. 2.139/2004, cu modificările ulterioare, contribuabilul poate recupera aceste cheltuieli prin deduceri de amortizare, potrivit prevederilor art. 21 din Legea nr. 227/2015 privind Codul Fiscal, cu modificările și completările ulterioare.

Art. 16. - (1) Cheltuieli eligibile pentru tipurile de acțiuni de la art. 13 alin. (1) lit. d): programe de calificare/perfecționare/specializare pentru: cameristă hotel, guvernantă de hotel/etaj, recepționer de hotel, șef de recepție hotel, director de hotel, administrator pensiune turistică, ajutor de bucătar, bucătar, bucătar șef, bucătar specialist/vegetarian/dietetician, ospătar (chelner), șef de sală restaurant, barman, director de restaurant, cofetar, patiser.

(2) În cadrul prezentei scheme, se poate finanța maximum un program de formare profesională (calificare/perfecționare/specializare) pe angajat, în limita a maximum 5.000 de lei/angajat. Programele de formare profesională ar trebui să fie autorizate de Ministerul Muncii și Solidarității Sociale.

Art. 17. - (1) Activele achiziţionate, mijloace fixe sau obiecte de inventar, trebuie să fie noi.

(2) În cazul activelor achiziţionate, ajutorul financiar va fi acordat numai dacă acestea există la locul implementării proiectului şi, după caz, sunt puse în funcţiune, cu respectarea ghidurilor tehnice de instalare și utilizare. În caz contrar, ajutorul financiar nu se acordă.

(3) Nu se acordă ajutor financiar pentru activele achiziţionate în sistem de leasing, second-hand şi nici pentru cele care au constituit obiectul unei subvenţionări/finanţări nerambursabile din alte surse.

(4) Cheltuielile efectuate, inclusiv facturile emise înaintea intrării în vigoare a contractului de finanţare,nu sunt eligibile.

Art. 18. - Beneficiarul nu poate schimba locația implementării proiectului, pe toată perioada contractuală.

CAPITOLUL VII

**Regula cumulului ajutoarelor *de* *minimis***

Art. 19. - (1) În cazul în care valoarea totală a ajutoarelor *de minimis* acordate unei întreprinderi unice pe o perioadă de 3 ani, cumulată cu valoarea alocării financiare acordate în conformitate cu prevederile prezentei scheme, depăşeşte plafoanele *de minimis* menţionate la art. 8 lit. d), întreprinderea solicitantă poate beneficia de prevederile schemei, doar pentru acea fracţie din ajutor care nu depăşeşte aceste plafoane, dar fără ca valoarea grantului acordat prin prezenta Schemă să depășească suma menționată la art. 12.

(2) Plafoanele se aplică indiferent de forma ajutorului *de minimis* sau de obiectivul urmărit și indiferent dacă ajutorul este acordat din fonduri de la bugetul de stat sau din fonduri comunitare.

(3) În cazul fuziunilor sau al achizițiilor, atunci când se stabilește dacă un nou ajutor *de minimis* acordat unui operator economic care face achiziția depășește plafonul relevant, se iau în considerare toate ajutoarele *de minimis* anterioare acordate tuturor operatorilor economici care fuzionează. Ajutoarele de minimis acordate legal înainte de fuziune sau achiziție rămân legal acordate.

(4) În cazul în care o întreprindere se împarte în două sau mai multe întreprinderi separate, ajutoarele *de minimis* acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele *de minimis*. În cazul în care o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi la data la care separarea produce efecte.

(5) Ajutoarele *de minimis* nu se cumulează cu ajutoarele de stat acordate pentru aceleași costuri eligibile sau cu ajutoarele de stat acordate pentru aceeași măsură de finanțare prin capital de risc dacă un astfel de cumul ar depăși intensitatea sau valoarea maximă relevantă a ajutorului stabilită pentru condițiile specifice ale fiecărui caz de un regulament sau de o decizie de exceptare pe categorii adoptată de Comisie.

(6) Ajutoarele *de minimis* care nu se acordă pentru sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie.

(7) Ajutoarele de minimis pot fi cumulate cu ajutoare de minimis acordate în conformitate Regulamentul (UE) 2023/2832 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene în cazul ajutoarelor de minimis acordate întreprinderilor care prestează servicii de interes economic general. Ajutoarele de minimis acordate pot fi cumulate cu ajutoarele de minimis acordate în conformitate cu Regulamentul (UE) nr. 1408/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul agricol și cu Regulamentul (UE) nr. 717/2014 al Comisiei din 27 iunie 2014 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul pescuitului și acvaculturii, în limita plafonului relevant prevăzut la articolul 3 alineatul (2) din Regulamentul (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, în limita menționată la art. 8, lit. d), dar fără ca valoarea grantului acordat prin prezenta Schemă să depășească suma menționată la art. 12.

CAPITOLUL VIII

**Perioada de aplicare**

Art. 20**.** -(1)Prezenta schemă de minimis se aplică în forma modificată începând cu 1 ianuarie 2024 până la 31 decembrie 2027, cu posibilitatea prelungirii până la 31 decembrie 2030 în conformitate cu durata de valabilitate a Regulamentului (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis. În situația prelungirii aplicării prezentei scheme de minimis, va fi necesară reavizarea acesteia de către Consiliul Concurenţei, în conformitate cu art. 15 din Ordonanţa de urgenţă a Guvernului nr. [77/2014](https://sintact.ro/#/dokument/16944469?cm=DOCUMENT) privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. [21/1996](https://sintact.ro/#/dokument/16784145?cm=DOCUMENT), aprobată cu modificări şi completări prin Legea nr. [20/2015](https://sintact.ro/#/dokument/16946345?cm=DOCUMENT), cu modificările şi completările ulterioare.

(2) Contractele vor fi încheiate până la 31 decembrie 2027, în limita creditelor de angajament aprobate anual cu această destinație în bugetul MEAT, iar plățile vor fi efectuate până la 31 decembrie 2030, în limita creditelor bugetare anuale aprobate în acest sens.

CAPITOLUL IX

**Bugetul schemei**

Art. 21. - (1) Prezenta schemă de ajutor de minimis este un program multianual. Valoarea totală estimată a ajutoarelor care pot fi acordate în cadrul schemei de minimis în perioada 2024-2027 este de 60.000.000 lei, reprezentând 15.000.000 lei pentru fiecare an, iar ajutoarele de minimis se vor acorda de la bugetul de stat, prin bugetul MEAT, în limita creditelor bugetare și de angajament aprobate anual prin legea bugetului de stat.

(2) Cursul de schimb utilizat în implementarea schemei *de minimis* este cursul Băncii Naționale a României valabil la data lansării apelului de proiecte, comunicat pe site-ul instituției la data respectivă.

CAPITOLUL X

**Procedură de înscriere, selecție, contractare și plată**

*SECȚIUNEA 1*

***Procedura de înscriere în Program***

Art. 22. – (1) Înscrierea în program, în vederea obținerii grantului, se face prin depunerea documentației în format fizic la Registratura Generală a Ministerului Economiei Antreprenoriatului și Turismului (MEAT), din Calea Victoriei nr. 152, Sector 1, București.

(2) În cadrul dosarului de înscriere se vor regăsi următoarele documente justificative:

* cerere de înscriere (anexa nr. 1 la prezenta schemă),
* împuternicire, dacă este cazul (anexa nr. 2),
* planul de investiții (anexa nr. 3),
* declarațiile pe propria răspundere, conform anexelor nr. 4-6 la prezenta schemă (declarație ajutor de minimis, declarație tip întreprindere, formular de calcul pentru întreprinderi partenere sau legate),
* copie după cartea de identitate a reprezentantului legal și a împuternicitului, unde este cazul,
* copie după extras de cartea funciară la zi,
* copie după contract concesiune/contract închiriere, dacă este cazul,
* copie extras Registrul salariaților din aplicația Revisal de la Inspecția Muncii, emis cu maxim 24 de ore înainte de înscriere,
* copie după autorizația de construire (dacă este cazul),
* dovada deținerii surselor de cofinanțare ale proiectului, conform art. 8, lit. k).

(3) Toate documentele justificative vor fi numerotate continuu, de la prima până la ultima pagină. Dosarul de înscriere va conține un opis, în care vor fi trecute toate documentele justificative depuse și numărul paginii la care se găsește fiecare.

(4) Copiile după documentele menționate trebuie să fie „Conform cu originalul” și semnate de reprezentant legal/împuternicit. Prin completarea și semnarea cererii de înscriere (anexa nr. 1), beneficiarii își vor lua angajamentul privind menținerea activității și a numărului mediu de angajați pe perioada contractuală, își vor asuma pe propria răspundere că întreprinderea nu se supune concordatului preventiv, procedurilor pentru lichidare, insolvență, faliment, dizolvare, reorganizare judiciară, executare silită, închidere operațională sau suspendare temporară a activității și că nu are decizie de recuperare a unui ajutor de stat/de minimis, emisă de Comisia Europeană/alt furnizor de ajutor de stat/Consiliul Concurenței.

(5) MEAT/ATIMMT va verifica existența certificatului de înregistrare de la Oficiul Național al Registrului Comerțului, a certificatului de clasificare pentru structurile de primire cu funcțiuni de cazare și/sau de alimentație publică, emis de autoritatea publică centrală cu responsabilitate în domeniul turismului, a autorizației de funcționare pentru bazele de tratament balnear, emisă de autoritatea publică centrală cu responsabilitate în domeniul sănătății, a certificatului de atestare fiscală, emis de Agenția Națională de Administrare Fiscală. În cazul în care MEAT/ATIMMT va întâmpina probleme în obținerea unui anumit document, acesta va fi solicitat prin scrisoarea de clarificări.

(6) Toate documentele trebuie să fie asumate de reprezentant legal/împuternicit, prin semnarea fiecăruia cu semnătură olografă.

(7) Aplicanții au obligația de a urmări permanent mesajele primite prin adresa de e-mail folosită la înscriere, precum și informațiile referitoare la măsura de sprijin postate pe site-ul ministerului pe toată perioada de implementare (înscriere, verificare, clarificări, efectuare plăți, încărcare documente cheltuieli, monitorizare, raportare).

Art. 23. - (1) Data de la care este activă înscrierea în cadrul schemei, precum și perioada de înscriere, se comunică pe site-ul instituției cu cel puțin 3 zile lucrătoare înainte de data începerii procesului de înregistrare propriu-zis.

(2)  Depunerea aplicațiilor în cadrul schemei se va face începând cu ora 10,00 a primei zile și până la ora 17,00 a ultimei zile de înscriere, cu posibilitatea de prelungire a termenului până la epuizarea bugetului.

(3) Un beneficiar poate depune un singur proiect (o singură aplicație) în cadrul apelului. Aplicațiile ulterioare, depuse în cadrul acestui apel, de același beneficiar nu vor fi luate în considerare.

Art. 24. - (1) După depunerea documentației de înscriere și a documentelor justificative, toată comunicarea dintre aplicant și furnizorul schemei (MEAT/ATIMMT) se va purta prin intermediul anunțurilor postate pe pagina web a MEAT și prin intermediul poștei electronice, respectiv:

* e-mailul agenției care verifică dosarul, așa cum apare în anexa nr. 14.
* e-mailul folosit de aplicant la înscriere. Vor fi luate în considerare doar mesajele primite de la aplicanți prin e-mailul folosit la înscriere. Adresa de e-mail trebuie să aparțină beneficiarului/împuternicitului acestuia și să se regăsească în toată documentația, aceeași adresă va fi folosită pentru toată corespondența pe întreaga perioadă de implementare și monitorizare a schemei.

(2) În aceste condiții, aplicanții au obligația de a verifica permanent pagina web a MEAT, precum și contul de e-mail pentru a se asigura de respectarea termenelor procedurale de răspuns.

Art. 25. - (1) În momentul depunerii documentației de înscriere, împreună cu documentele solicitate, cererea de finanțare va primi un număr de înregistrare.

(2) După depunerea documentației de înscriere, împreună cu celelalte documente solicitate, nu se mai pot face completări/modificări asupra acestora. Completarea documentației se va putea face doar în condițiile art. 26 și art. 28, alin. (5) din prezenta schemă.

(3) Periodic vor fi publicate pe site-ul MEAT informări cu privire la lista cu solicitanții înscriși în vederea verificării administrative și a eligibilității în cadrul schemei.

Art. 26. - Documentele lipsă, ilizibile, incomplete pot fi solicitate prin clarificări. Pentru registrul salariaților neîncărcat în aplicație și solicitat la clarificări, documentul depus la clarificări trebuie să respecte prevederile art. 8 lit. i).

Art. 27. - Pentru toate documentele provenite din străinătate vor fi prezentate traduceri autorizate.

*SECȚIUNEA a 2-a*

***Procedura de verificare, selecție și contractare a beneficiarilor***

Art. 28. - (1) Verificarea solicitărilor se va face de către ATIMMT, în ordinea numărului de înregistrare și în limita bugetului aprobat. Peste limita bugetului aprobat, verificarea se efectuează în cazul în care aplicanții admiși la finanțare în limita bugetului depun cerere-tip de renunțare totală/parțială la finanțare, în cazul în care ATIMMT constată că solicitanții nu semnează acordul de finanțare în termenul specificat, în situația unei suplimentări a bugetului alocat programului, precum și în alte situații în care bugetul permite acest lucru.

(2) Verificarea se va face în funcție de apartenența la ATIMMT a sediului social al întreprinderii solicitante.

(3) Verificarea documentelor depuse fizic, la momentul înregistrării, precum și a celor transmise prin e-mail (dacă sunt solicitate la clarificări), se va face din punct de vedere administrativ și al eligibilității. Verificarea veridicității informațiilor depuse la înscriere și a tuturor documentelor anexate acesteia, a codului/codurilor CAEN Rev. 2 eligibil(e), inclusiv a legăturii activelor achiziționate cufluxul activităților/subactivităților care sunt necesare desfășurării activităților codului/codurilor CAEN Rev.2 pentru care se solicită finanțare, precum și concordanța între codul/codurile CAEN Rev.2 pe care se accesează și acțiunile propuse în planul de investiții, se realizează de către reprezentanții ATIMMT și vor conduce la admiterea cererii de finanțare sau la respingerea acesteia.

(4) Solicitanţii care nu îndeplinesc criteriile administrative și de eligibilitate prevăzute în prezenta schemă, vor primi decizie de respingere a proiectului, conform anexei nr. 8.

(5) Aplicanții au obligația de a urmări informațiile referitoare la program publicate pe site-ul ministerului, precum și pe cele trimise pe adresa de corespondență (email). Se pot solicita clarificări, aplicantului fiindu-i transmisă *scrisoare de solicitare clarificări* pe adresa de email înregistrată la înscriere. Clarificările solicitate se transmit pe adresa de e-mail a agenției care verifică dosarul, în 5 zile lucrătoare de la solicitare. Netransmiterea clarificărilor solicitate în termen de 5 zile lucrătoare conduce la respingerea proiectului. De asemenea, transmiterea incompletă și incorectă a informațiilor solicitate prin scrisoarea de clarificări, conduce la respingerea proiectului.

(6) Dacă în urma analizei documentației înscrise integral se constată neconcordanţe, că informaţiile declarate de solicitant nu sunt complete/corecte/reale, că nu există concordanță între codul/codurile CAEN Rev. 2 pe care se accesează schema *de minimis* şi acțiunile propuse în planul de investiții, solicitantul va primi decizie de respingere. Dacă se constată că anumite acțiuni pentru care solicită finanțare sau anumite cheltuieli propuse nu se regăsesc între cele eligibile, aceste acțiuni/cheltuieli vor fi respinse, solicitantul urmând a primi finanțare doar pentru cheltuielile eligibile, conform art. 14 din prezenta schemă. Orice societate cu activitate economică neactualizată conform CAEN Rev. 2 va fi respinsă la finanțare.

Art. 29. - În conformitate cu dispozițiile Legii contenciosului administrativ nr. 554/2004, în situația în care solicitantul se consideră vătămat într-un drept al său sau într-un interes legitim, acesta are dreptul de a urma procedura prevăzută în aceste situații.

Art. 30 Solicitantul se poate adresa ATIMMT de care aparține, prin adresa de e-mail a agenției care verifică dosarul, formulând o contestație, în termen de 5 zile lucrătoare de la data transmiterii actului administrativ pentru neîndeplinirea condițiilor din punct de vedere administrativ și al eligibilității, veridicității și conformității documentației depuse.

Art. 31. - (1) Contestația se formulează în scris și va cuprinde:

* datele de identificare ale solicitantului;
* obiectul contestației;
* motivele de fapt și de drept pe care se întemeiază contestația;
* dovezile pe care se întemeiază;
* semnătura reprezentantului legal/împuternicitului.

(2) Contestația se poate formula în orice etapă de implementare (verificare, semnare contract de finanțare, efectuare plăți, depunere decont, certificare cheltuieli, raportare, monitorizare) cu respectarea prevederilor art. 30 și ale alin. (1) din prezentul articol.

(3) Se poate depune o singură contestație pe etapă. Contestațiile care nu se depun conform procedurii, nu se iau în calcul.

Art. 32. - Pentru soluționarea contestațiilor, se va constitui o Comisie de contestație din cadrul ATIMMT de care aparține, formată din 2 membri, care nu au participat la procesul de verificare al documentației pentru care s-a depus contestație.

Art. 33 Termenul de soluționare este de 15 zile lucrătoare de la data primirii contestației. Comunicarea soluționării contestației se va face prin adresa de e-mail a agenției care verifică dosarul, aplicantul primind o notificare în acest sens pe adresa de email transmisă la înscriere.

Art. 34. - (1) Pentru aplicanții acceptați în urma verificărilor administrative și de eligibilitate, în limita bugetului alocat schemei, prin intermediul poștei electronice se va transmite Decizia privind acceptarea la finanțare (anexa nr. 7). Ulterior, va fi încheiat contract de finanțare pentru aplicanții acceptați, conform modelului prevăzut în anexa nr. 10 la prezenta procedură. Aplicanții vor primi documentul pe e-mail, îl vor descărca, îl vor semna și transmite semnat la adresa de e-mail a agenției care verifică dosarul, în maxim 10 zile lucrătoare de la transmitere, dar nu mai târziu de data limită prevăzută la art. 20.

(2) Aplicanții care nu semnează și nu transmit contractul de finanțare până la termenul limită prevăzut la alin. (1), vor primi decizie de respingere, semnată de ordonatorul de credite, transmisă prin e-mail.

(3) După semnarea acestuia de către beneficiar, contractul va fi semnat de ordonatorul de credite și transmis.

(4) Contractarea se va face conform principiului „primul venit-primul servit”, în limita bugetului alocat.

Art. 35. - În cazul în care beneficiarii eligibili renunţă la finanţare pentru una sau mai multe acțiuni pentru care ATIMMT a transmis solicitanţilor contractul de finanţare însoţit de notificarea privind acordul de principiu pentru finanţare, aceştia au obligaţia de a transmite la ATIMMT cererea-tip de renunţare totală/parţială la finanţare, conform anexei nr. 9 la prezenta schemă. În situația în care aplicantul admis la finanțare renunță la implementarea planului de investiții fără a depune cerere-tip de renunțare totală/parțială, acesta nu va mai beneficia de finanțare în cadrul programelor și proiectelor derulate de minister în următorii 3 ani.

*SECȚIUNEA a 3-a*

***Procedura de plată, decontare***

Art. 36. - Schema de ajutor de minimis se desfășoară pe parcursul a două perioade succesive:

1. o perioadă de implementare de maximum 18 luni, calculată de la data intrării în vigoare a contractului de finanțare până la depunerea cererii de rambursare (anexa nr. 11);
2. perioada de 2 ani de monitorizare, calculată de la finalizarea perioadei de implementare (depunerea cererii de rambursare).

Cele două perioade succesive de implementare și monitorizare alcătuiesc împreună termenul contractual în care se desfășoară acordul de finanțare, conform prezentei proceduri.

Art. 37. - Decontarea cererilor de rambursare se face astfel:

1. În termen de maximum 18 luni de la momentul intrării în vigoare a contractului de finanțare, beneficiarul are obligația transmiterii la adresa de e-mail a agenției care verifică dosarul a cererii de rambursare (anexa nr. 11), însoțită de documentele justificative specificate în aceasta, și a raportului de progres prevăzut în anexa nr. 12 la prezenta schemă. În caz contrar, contractul va fi reziliat.

2. Documentele lipsă, ilizibile, incomplete pot fi solicitate prin clarificări. În cazul în care nu se răspunde la solicitarea de clarificări în termen de 5 zile lucrătoare, orice documente transmise ulterior nu vor fi luate în considerare.

3. Decontarea se face într-o singură tranșă, conform mecanismului decontării cererilor de rambursare pentru care s-a făcut dovada achitării integrale a cheltuielilor eligibile.

4. Pentru fiecare tip de cheltuială efectuată, conform planului de investiții, la momentul depunerii cererilor de rambursare (anexa nr. 11), se anexează facturile însoțite de instrumentele care dovedesc efectuarea plăţii (ordine de plată/extras de cont, traduse în limba română şi legalizate, dacă este cazul).

5. Cheltuielile eligibile pentru care se vor aloca fonduri din cadrul schemei vor fi certificate prin vizita la faţa locului sau online a reprezentanţilor ATIMMT de care aparține aplicantul, consemnând cele constatate într-un proces-verbal, contrasemnat de beneficiar, întocmit în două exemplare, câte unul pentru fiecare parte (în anexa nr. 13 se regăsește un model al procesului-verbal de certificare).

6. Beneficiarii nu pot schimba, la achiziţionare, elementele de cost pentru care au primit notificarea privind decizia de acceptare.

7. Nu se admit compensări între valorile unitare ale activelor cuprinse în contractul de finanțare (anexa nr. 10). Nu se admit compensări între beneficiarii și furnizorii lor. Nu se admite modificarea numărului de active, chiar dacă se încadrează în aceeași sumă. Nu se admite achiziționarea de alte active în cazul în care rămân bani în urma realizării achizițiilor.

8. Mecanismul decontării cererilor de rambursare este următorul:

- după primirea facturilor pentru livrarea bunurilor/prestarea serviciilor/execuția lucrărilor recepționate și efectuarea plăților, beneficiarul transmite către ATIMMT de care aparține: cererea de rambursare, raportul de progres și documentele justificative aferente acestora;

- ATIMMT de care aparține solicitantul, efectuează verificarea documentelor și aprobă sau nu cheltuielile eligibile, prin completarea procesului verbal de certificare (anexa nr. 13). Suma aprobată nu poate depăși suma prevăzută în contractul de finanțare semnat cu ATIMMT de care aparține.

9. În situaţia neefectuării cheltuielilor sau în cazul în care cheltuielile nu corespund cu elementele de cost aprobate prin notificarea anexă la contractul de finanțare sau elementele de cost nu sunt noi şi nu sunt puse în funcţiune, după caz, sau elementele de cost nu se regăsesc la locația de implementare a proiectului, beneficiarul nu primeşte finanţare pentru acestea.

10. Beneficiarul este obligat să asigure în favoarea ATIMMT activele corporale achiziţionate prin program împotriva tuturor riscurilor, pe toată perioada de valabilitate a acordului de finanţare, şi să cesioneze toate drepturile pe care le va dobândi în temeiul asigurării către ATIMMT. Această asigurare poate fi făcută şi anual, cu obligativitatea trimiterii către ATIMMT, a unei copii după aceasta la momentul reînnoirii.

Art. 38. - Plățile din cadrul schemei se efectuează prin ordonanțare individuală, în contul ce cuprinde grupul de cifre 50.70, deschis de către operatorii economici la unitatea Trezoreriei Statului în a cărei rază teritorială îşi au sediul sau la care sunt luaţi în evidenţă fiscală, în condiţiile Ordonanţei de urgenţă a Guvernului nr. 146/2002 privind formarea şi utilizarea resurselor derulate prin trezoreria statului, republicată, cu modificările şi completările ulterioare.

Art. 39. - ATIMMT va transfera sumele aprobate în maximum 30 de zile lucrătoare de la verificarea și acceptarea acestora, în contul deschis la trezorerie, sume reprezentând ajutor *de minimis* aferente contractelor de finanțare, în limita creditelor bugetare.

Art. 40. - Toate termenele prevăzute în prezenta schemă, cu excepția situațiilor în care contextul cere altfel sau a unor prevederi contrare, se calculează conform Codului de procedură civilă.

CAPITOLUL XI

**Monitorizarea și controlul beneficiarilor schemei**

Art. 41. - (1) Monitorizarea și controlul beneficiarilor programului se vor face de către ATIMMT de care aparțin, începând cu data depunerii cererii de rambursare, pe întreaga perioadă de valabilitate a contractului, cel puțin o dată în fiecare an de monitorizare, așa cum este menționată la art. 36.

(2) Contractul de finanţare va fi reziliat, iar ajutorul *de minimis* acordat, împreună cu dobânzile aferente, va fi recuperat total conform Ordonanței de urgență a Guvernului nr. 77/2014, aprobată cu modificări și completări prin Legea nr. 20/2015, cu modificările și completările ulterioare, în următoarele situații:

a) pe perioada contractuală, beneficiarul ajunge în situația de închidere operațională, faliment, reorganizare judiciară, dizolvare sau insolvență;

b) obiectele/bunurile, fie ele mobile sau imobile, finanţate în cadrul acordului nu sunt folosite conform scopului destinat, precum şi în cazul în care acestea sunt vândute, închiriate (cu excepția activităților de închiriere) sau înstrăinate, sub orice formă prevăzută de legislaţia în vigoare, sau este instituită asupra lor o forma de garanție reală (mobiliară sau imobiliară), oricând pe perioada de valabilitate a contractului de finanţare semnat de părţi;

c) beneficiarul nu menține pe toată perioada contractuală, activitatea/activitățile pentru care a primit finanțare și un număr mediu anual de angajați cel puțin egal cu cel de la depunerea cererii de finanțare;

d) pentru lucrările de extindere, beneficiarul nu obține, în perioada de monitorizare, certificatul de clasificare emis de autoritatea publică centrală responsabilă în domeniul turismului, respectiv autorizația de funcționare emisă de autoritatea publică centrală responsabilă în domeniul sănătății;

e) identificarea, de către alte instituții abilitate sau de către organele de urmărire penală, oricând pe perioada contractuală, a unor fapte incriminate de Codul Penal sau de alte legi speciale săvârșite de societăți, reprezentanți legali, acționari/asociați/administratori în legătură cu obținerea sau utilizarea frauduloasă a fondurilor europene și/sau publice;

f) nerespectarea de către beneficiar a condițiilor de eligibilitate prevăzute în prezenta schemă;

g) beneficiarul înstrăinează, oricând de la data înscrierii în cadrul programului și până la finalizarea perioadei contractuale, mai mult de 49% din părțile sociale/acțiunile întreprinderii.

(3) Prin excepție, pentru activele corporale achiziționate în cadrul proiectului, care nu pot fi identificate la locația implementării cu ocazia efectuării vizitei de monitorizare, se va dispune măsura recuperării parțiale a ajutorului acordat.

Art. 42. - MEAT va realiza și va menține o evidență a ajutoarelor acordate în baza prezentei scheme, care trebuie să conțină informațiile necesare pentru a demonstra respectarea tuturor condițiilor impuse prin prezenta schemă, și anume: datele de identificare a beneficiarului, durata (anul de raportare), valoarea cumulată a ajutoarelor *de minimis* acordată de MEAT în ultimii 3 ani, valoarea estimativă (ex ante), valoarea exactă a ajutorului *de minimis* (la momentul efectuării decontului final al cheltuielilor aferente acțiunii, valoare ce va fi raportată Consiliului Concurenței) și sursa de finanțare. Această evidență se păstrează timp de 10 ani de la data acordării ultimului ajutor în cadrul schemei.

Art. 43. - (1) Operatorii economici beneficiari de ajutor *de minimis* în cadrul prezentei scheme au obligația păstrării unei evidențe a documentelor despre ajutoarele primite pentru o perioadă de minimum 10 ani de la data la care a fost acordată ultima alocare specifică. Această evidență trebuie să conțină informațiile necesare pentru a demonstra respectarea tuturor condițiilor impuse prin actul de acordare, și anume: datele de identificare a beneficiarului, durata, cheltuielile eligibile, valoarea, momentul și modalitatea acordării ajutorului, originea acestuia, metoda de calcul al ajutoarelor acordate.

(2) Operatorii economici care beneficiază de ajutoare *de minimis* în cadrul prezentei scheme au obligația de a răspunde, în termenul stabilit de Consiliul Concurenței, la orice solicitare de informații privind ajutoarele *de minimis* primite.

(3) Operatorii economici care beneficiază de ajutoare *de minimis* au obligația de a pune la dispoziția MEAT/ATIMMT, în formatul și în termenul solicitate de către acesta/aceasta, toate documentele, datele și informațiile necesare în vederea îndeplinirii procedurilor de raportare și monitorizare ce revin ca responsabilitate acestora.

(4) Beneficiarul trebuie să accepte şi să faciliteze controlul reprezentantului MEAT/ATIMMT asupra utilizării ajutorului *de minimis* acordat prin proiect. În caz contrar, se dispune recuperarea totală a ajutorului *de minimis*. La solicitarea scrisă a ATIMMT, beneficiarul va transmite toate documentele solicitate menționate în notificarea de monitorizare, în termen de maximum 5 zile lucrătoare de la primirea solicitării, sub sancțiunea recuperării ajutorului acordat.

(5) În cazul în care, în urma controalelor efectuate de reprezentanţii ATIMMT sau la sesizarea organelor de control abilitate ale statului, se constată că beneficiarii au făcut declaraţii incomplete/nereale şi/sau neconforme cu realitatea pentru a obţine ajutorul *de minimis* sau se constată că nu mai sunt îndeplinite condiţiile prevăzute în acordul de finanţare (anexa nr. 10) sau în legislaţia schemei de ajutor *de minimis*, ATIMMT va propune recuperarea totală a ajutorului acordat şi va anunţa MEAT că a fost declanşată recuperarea ajutorului *de minimis* împreună cu dobânzile aferente.

Art. 44. - (1) Furnizorul are obligația de a supraveghea permanent ajutoarele *de minimis* acordate, aflate în derulare, și de a dispune măsurile care se impun în cazul nerespectării condițiilor impuse prin prezenta schemă sau prin legislația națională ori europeană aplicabilă la momentul respectiv.

(2) În aplicarea prevederilor alin. (1), ATIMMT va emite decizii prin care va dispune stoparea sau recuperarea ajutoarelor *de minimis* acordate, care, potrivit legii, vor avea caracter de titlu executoriu. MEAT va informa, în scris Consiliul Concurenței cu privire la deciziile adoptate privind recuperarea ajutoarelor *de minimis*, în termen de maximum 5 zile lucrătoare de la adoptare.

(3) În vederea îndeplinirii obligațiilor prevăzute la alin. (1), MEAT poate emite prin ordin norme metodologice proprii, aprobate prin ordin al ministrului economiei, antreprenoriatului și turismului, care vor fi transmise Consiliului Concurenței, spre informare, în termen de 5 zile lucrătoare de la momentul adoptării.

(4) MEAT va pune la dispoziția Consiliului Concurenței, în formatul şi în termenul prevăzute de Ordinul președintelui Consiliului Concurenței nr. 441/2022 pentru punerea în aplicare a Regulamentului privind procedurile de monitorizare a ajutoarelor de stat şi *de minimis*, toate datele și informațiile necesare pentru monitorizarea ajutoarelor *de minimis* la nivel național, inclusiv pentru întocmirea inventarului ajutoarelor *de minimis* și a rapoartelor și informărilor necesare îndeplinirii obligațiilor României în calitate de stat membru al Uniunii Europene.

(5) MEAT va transmite spre informare Consiliului Concurenței prezenta schemă în termen de 15 zile de la data adoptării acesteia, conform art. 17 din Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare.

(6) MEAT va furniza date și informații suplimentare Consiliului Concurenței, atunci când din informațiile deținute de acesta rezultă că nu au fost respectate condițiile de acordare a ajutoarelor *de minimis*.

(7) Deciziile adoptate în condițiile prevăzute anterior se transmit de MEAT, împreună cu confirmarea de primire a acestora de către beneficiari, în cel mult 20 de zile lucrătoare de la data adoptării, în vederea recuperării ajutoarelor *de minimis,* organelor fiscale din subordinea Agenției Naționale de Administrare Fiscală, în vederea aplicării prevederilor Legii nr. 207/2015 privind Codul de procedură fiscală, cu modificările și completările ulterioare, iar sumele astfel realizate se virează la bugetul de stat.

(8) Pentru a crea posibilitatea verificării ex ante a eligibilității potențialilor beneficiari ai măsurilor de ajutor, în conformitate cu prevederile art. 29 din OUG nr. 77/2014, MEAT, în calitate de furnizor al măsurii *de minimis*, are obligația încărcării în Registrul general al ajutoarelor de stat acordate în România (*RegAS*) a prezentei scheme, în termen de 10 zile lucrătoare de la data intrării în vigoare a acesteia sau de la data modificării ei. Contractele, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 zile lucrătoare de la data semnării contractului/actului de finanțare, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații. Plăţile se încarcă în termen de 10 zile lucrătoare de la data plăţii.

CAPITOLUL XII

**Raportarea ajutoarelor de *minimis* acordate în cadrul schemei**

Art. 45. - Pentru implementarea schemei *de minimis*, MEAT, prin intermediul DGT, are obligația de a transmite Consiliului Concurenței, până la data de 31 martie a fiecărui an următor anului de implementare a schemei, formularele completate în conformitate cu anexele la Regulamentul privind procedurile de monitorizare a ajutoarelor de stat, pus în aplicare prin Ordinul președintelui Consiliului Concurenței nr. 441/2022.

Art. 46. **-** Raportările se transmit atât pe suport hârtie, cât și pe suport magnetic, cu semnătura de primire și număr de înregistrare, sau prin poștă, cu confirmare de primire.

Art. 47. **-** După raportarea la Consiliul Concurenței, MEAT va publica, pe website-ul ministerului, valorile finale ale ajutoarelor *de minimis* acordate operatorilor economici în vederea modernizării şi dezvoltării stațiunilor balneare și balneoclimatice.

Art. 48. - Consiliul Concurenței poate solicita informații suplimentare în cazul în care constată că datele sunt incomplete sau că există neconcordanțe față de cele primite pentru perioadele de raportare anterioare. Informațiile suplimentare vor fi transmise în termen de maximum 30 de zile de la primirea solicitării din partea Consiliului Concurenței. Răspunderea pentru corectitudinea și completitudinea datelor și informațiilor raportate, precum și pentru respectarea termenelor de raportare revine MEAT.

CAPITOLUL XIII

**Recuperarea ajutorului de *minimis***

Art. 49. **-** Recuperarea ajutorului *de minimis* se realizează de către MEAT, prin intermediul ATIMMT, conform prevederilor Ordonanței de urgență a Guvernului nr. 77/2014, aprobată cu modificări și completări prin Legea nr. 20/2015, cu modificările și completările ulterioare.

Art. 50. - Ajutorul *de minimis* care trebuie recuperat include și dobânda aferentă, datorată de la data plății până la data recuperării. Rata dobânzii aplicabile este cea stabilită potrivit prevederilor Regulamentului (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene.

CAPITOLUL XIV

**Confidențialitate**

Art. 51. -Documentele justificative depuse de către solicitanți în cadrul schemei sunt confidențiale, membrii MEAT, respectiv ATIMMT, având obligația de a nu dezvălui informațiile menționate în acestea către terțe persoane, cu excepția cazului în care informațiile sunt furnizate organelor abilitate ale statului în exercitarea atribuțiilor ce le revin.

Art. 52. - MEAT este autorizat să publice, în orice formă și mediu, incluzând internetul, informațiile referitoare la numele beneficiarului, valoarea totală a finanțării nerambursabile, activitatea/activitățile pentru care a aplicat, acțiunile finanțate, locația geografică a proiectului (localitatea și județul).

CAPITOLUL XV

**Dispoziții finale**

Art. 53. - (1) Textul prezentei scheme se publică integral pe pagina oficială web a MEAT.

(2) Prezenta schemă se aprobă prin ordin al ministrului economiei, antreprenoriatului și turismului și va fi publicată în Monitorul Oficial al României, Partea I.

(3) Anexele nr. 1 - 14 fac parte integrantă din prezenta schemă.